Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2014/001 EL/Nutriart) /* COM/2014/0376 final - 2014/ () */





EXPUNERE DE MOTIVE CONTEXTUL PROPUNERII 1. Normele aplicabile contribuțiilor financiare din Fondul european de ajustare la globalizare (FEG) sunt stabilite în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014 – 2020) și de abrogare a Regulamentului (CE) nr. 1927/2006[1] (denumit în continuare „Regulamentul privind FEG”). 2. Autoritățile elene au depus cererea EGF/2014/001 EL/Nutriart pentru a obține o contribuție financiară din partea FEG, ca urmare a concedierilor efectuate la Nutriart S.A și la 25 de furnizori și producători din aval: AR.ZIGAS & SIA și a unui număr de 24 de persoane care desfășurau activități independente și a căror activitate a încetat, deoarece depindea de întreprinderea principală din Grecia. 3. După analizarea acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din partea FEG. REZUMATUL CERERII Cererea FEG: || EGF/2014/001 EL/Nutriart Statul membru: || Grecia Regiunea (regiunile) în cauză (nivel NUTS 2): || Κεντριхή Μαхεδονία (Macedonia centrală) (EL12) Aττική (Attica) (EL30) Data depunerii cererii: || 5 februarie 2014 Data confirmării de primire a cererii: || 14 februarie 2014 Data solicitării de informații suplimentare: || 19 februarie 2014 Termenul furnizării de informații suplimentare: || 2 aprilie 2014 Termenul pentru finalizarea evaluării: || 25 iunie 2014 Criteriu de intervenție: || Articolul 4 alineatul (1) litera (a) din Regulamentul privind FEG Întreprinderea principală: || Nutriart S.A Sectorul (sectoarele) de activitate economică (diviziunea NACE a doua revizuire): || Diviziunea 10 („Fabricarea produselor alimentare”)[2] Numărul de filiale, furnizori și producători din aval: || 25 Perioada de referință (patru luni): || 16 iulie 2013 – 16 noiembrie 2013 Numărul de concedieri sau de încetări de activitate în decursul perioadei de referință (a): || 505 Numărul de concedieri sau de încetări de activitate înainte sau după perioada de referință (b): || 3 Numărul total de concedieri (a + b): || 508 Numărul total estimat de beneficiari vizați: || 508 Numărul de tineri vizați care nu sunt încadrați profesional și nu urmează niciun program educațional sau de formare (tinerii NEET): || 505 Cheltuieli pentru servicii personalizate (EUR) || 9 950 000 Cheltuieli pentru punerea în aplicare a FEG[3] (EUR) || 210 000 Cheltuieli pentru punerea în aplicare a FEG (%) || 2,07 Buget total (EUR) || 10 160 000 Contribuția din partea FEG (60 %) (EUR) || 6 096 000 EVALUAREA CERERII Procedura 4. Autoritățile elene au depus cererea EGF/2014/001 EL/Nutriart la 5 februarie 2014, în termen de 12 săptămâni de la data la care s-au îndeplinit criteriile de intervenție stabilite la alineatele (6) - (8). Comisia a confirmat primirea cererii, în termen de două săptămâni de la data depunerii cererii, la 14 februarie 2014. La 19 februarie 2014, Comisia a solicitat informații suplimentare din partea autorităților elene. Autoritățile elene au furnizat aceste informații suplimentare în termen de șase săptămâni de la data solicitării. Termenul de 12 săptămâni de la primirea cererii complete în care Comisia ar trebui să își finalizeze evaluarea conformității cererii cu condițiile de furnizare a unei contribuții financiare expiră la 25 iunie 2014. Eligibilitatea cererii Întreprinderile și beneficiarii în cauză 5. Cererea se referă la 508 de lucrători concediați de Nutriart S.A. (denumită în continuare „întreprinderea principală”) și de 25 de furnizori și producători din aval: AR.ZIGAS & SIA, precum și la 24 de persoane care desfășoară activități independente, a căror activitate a încetat deoarece depindea de întreprinderea principală. Întreprinderea principală își desfășura activitatea în sectorul economic clasificat în cadrul diviziunii 10 „Fabricarea produselor alimentare” a NACE a doua revizuire[4]. Întreprinderile în cauză sunt situate în regiunile de nivel NUTS[5] 2 din Macedonia centrală (EL12) și din Attica (EL30). Întreprinderi și numărul de concedieri Nutriart S.A. || 481 3 AR.ZIGAS & SIA Număr total de întreprinderi: 2 || Număr total de concedieri: || 484 Numărul total de persoane care desfășurau o activitate independentă și a căror activitate a încetat: || 24 Total (lucrători și persoane care desfășoară o activitate independentă): || 508 Criterii de intervenție 6. Autoritățile elene au depus cererea în temeiul criteriului de intervenție de la articolul 4 alineatul (1) litera (a) din Regulamentul privind FEG, conform căruia se solicită concedierea sau încetarea activității a cel puțin 500 de lucrători sau persoane care desfășoară o activitate independentă pe o perioadă de referință de patru luni, într-o întreprindere dintr-un stat membru, inclusiv lucrătorii concediați sau persoanele care desfășurau o activitate independentă și care își încetează activitatea în cadrul furnizorilor și al producătorilor din aval ai întreprinderii respective. 7. Perioada de referință de patru luni este cuprinsă între 16 iulie 2013 și 16 noiembrie 2013. 8. Cererea se referă la: – 478 de lucrători concediați[6] la întreprinderea principală în decursul perioadei de referință de patru luni; – 3 lucrători concediați la un furnizor al întreprinderii principale în decursul perioadei de referință de patru luni; și – 24 de persoane care desfășurau o activitate independentă[7] și a căror activitate a încetat în decursul perioadei de referință de patru luni. Calcularea concedierilor și a cazurilor de încetare a activității 9. În ceea ce privește cei 481 de lucrători concediați la întreprinderea principală și la furnizor, concedierile au fost calculate de la data rezilierii de facto a contractului de muncă sau a expirării acestuia. 10. În ceea ce privește cele 24 de persoane care desfășoară o activitate independentă, data încetării activităților a fost determinată în conformitate cu legislația națională și este data încetării înregistrată de serviciile fiscale. Beneficiari eligibili 11. Pe lângă lucrătorii și persoanele care desfășoară o activitate independentă deja menționate, printre beneficiarii eligibili se numără 3 lucrători concediați înainte de perioada de referință de patru luni. Acești lucrători au fost concediați după anunțul general cu privire la concedierile preconizate[8] la 21 iunie 2013. Se poate stabili o legătură clară de cauzalitate cu evenimentul care a declanșat concedierile în decursul perioadei de referință. 12. Numărul total de beneficiari eligibili este de 508. Legătura dintre concedieri și criza financiară și economică mondială abordată în Regulamentul (CE) nr. 546/2009 13. Pentru a stabili legătura dintre concedieri și cazurile de încetare a activității, pe de o parte, și criza financiară și economică mondială abordată în Regulamentul (CE) nr. 546/2009, pe de altă parte, Grecia susține că economia elenă se află, pentru al șaselea an consecutiv (2008-2013), în recesiune profundă. În conformitate cu ELSTAT, autoritatea statistică elenă, începând cu 2008, PIB-ul Greciei a scăzut cu 25 %, consumul public cu 21 % și consumul privat cu 32,3 %, în timp ce rata șomajului a crescut cu 20,6 %. 14. În plus, scăderea PIB-ului a mărit discrepanța între PIB-ul pe cap de locuitor în Grecia și PIB-ul pe cap de locuitor din UE, anulând progresele înregistrate în procesul de convergență economică, realizate de Grecia în perioada 1995-2007. 15. Mai mult, pentru a face față plăților datoriei externe, în 2008 guvernul elen a luat măsuri nepopulare cum ar fi majorarea veniturilor fiscale, raționalizarea cheltuielilor publice și reducerea salariilor angajaților din sectorul public. Salariile din sectorul privat au fost reduse, de asemenea, în încercarea de a spori competitivitatea economiei elene. Începând cu 2008, mii de întreprinderi și-au încetat activitățile și au fost închise, concediindu-și personalul, iar mii de persoane care desfășurau o activitate independentă și-au încetat activitățile, contribuind la creșterea abruptă a șomajului. Un efect imediat al veniturilor reduse a fost o scădere a consumului. 16. În 2009, scăderea consumului casnic din Grecia a urmat aceeași tendință negativă ca și în UE-27. În 2010 și în 2011, a existat o redresare a consumului casnic la nivelul UE-27, urmată de o scădere în 2012. Consumul casnic în Grecia se află în scădere de la începutul crizei financiare și economice, iar cifrele se înrăutățesc în fiecare an. Consumul casnic (evoluție în % față de anul precedent) || 2008 || 2009 || 2010 || 2011 || 2012 UE-27 || 0,44 || -1,67 || 1,04 || 0,26 || -0,74 Grecia || 4,67 || -1,91 || -6,39 || -7,91 || -9,07 17. Potrivit raportului ELSTAT referitor la venitul casnic și la condițiile de viață, 23 % dintre greci s-au situat sub pragul sărăciei[9] în 2012. Evenimente care duc la concedieri și la încetarea activității 18. Conform autorităților elene, evenimentele care au dus la concedieri au fost în principal în număr de trei: (1) scăderea veniturilor casnice disponibile - din cauza creșterii sarcinii fiscale, a scăderii salariilor (atât ale angajaților privați, cât și publici) și a creșterii șomajului — având ca rezultat o scădere drastică a puterii de cumpărare; (2) efectuarea cu întârziere a plăților de către majoritatea clienților Nutriart și (3) reducerea drastică a creditelor acordate întreprinderilor și persoanelor fizice din cauza lipsei de lichidități în băncile elene. 19. În 2008, Nutriart a rezultat din preluarea și fuziunea a trei întreprinderi: Katselis Ch. Sons S.A. (un producător de produse de panificație), Elvipet S.A. (specializat în produse din aluat congelat pentru întreprinderi de catering) și Allatini S.A. (o întreprindere înființată în 1836, cunoscută pentru făina sa de calitate superioară). De atunci, Nutriart fabrică produse de panificație și patiserie, cum ar fi pâinea dintr-o varietate de semințe, grisinele, chiflele, brioșele, palmierii, croissantele etc. pentru consumul final, precum și aluatul congelat și conservat pentru firmele de catering. 20. Din cauza scăderii puterii de cumpărare a gospodăriilor elene în urma declinului economiei elene de la începutul crizei economice și financiare, cererea de produse, altele decât alimentele de bază, a scăzut semnificativ. În special, cererea de produse de panificație și de patiserie dulci a scăzut cu 41 % în 2013 față de 2008. Acest declin al cererii a avut un impact direct asupra cifrei de afaceri a Nutriart, care a scăzut de la 79,25 de milioane EUR în 2010 la 38,32 de milioane EUR în 2011 și la 20,23 de milioane EUR în 2012. În 2013 (ianuarie-mai), cifra de afaceri a întreprinderii a fost de numai 5,49 milioane EUR. 21. O altă consecință a recesiunii economiei elene a fost creșterea întârzierilor în ceea ce privește plățile. Cea mai mare parte a clienților Nutriart au amânat data scadenței facturilor de la 120 la 240 de zile, ceea ce a dus la o penurie a fluxurilor de numerar în Nutriart. 22. Pentru a remedia penuria fluxurilor de numerar, Nutriart a încercat, fără succes, să obțină ajutor financiar din partea băncilor. Conform Băncii Greciei, ritmul anual de creștere a împrumuturilor acordate gospodăriilor și întreprinderilor (cu excepția întreprinderilor financiare) a fost negativ începând cu 2010, din cauza lipsei de lichidități a băncilor elene. 23. Reducerea cifrei de afaceri rezultate în urma scăderii consumului, combinată cu întârzierile în efectuarea plăților și cu facturile neplătite, precum și cu restrângerea creditelor a făcut ca încercările Nutriart de a găsi o soluție să fie nefructuoase și a condus la inițierea de către întreprindere a procedurii de faliment și prin concedierile ulterioare. Impactul preconizat al concedierilor asupra economiei și ocupării forței de muncă la nivel local, regional sau național 24. Concedierile au avut loc în regiunea Attica (60 %) și Macedonia centrală (40 %). Autoritățile elene susțin că situația șomajului va fi agravată în continuare de concedierile din cadrul Nutriart, situație care s-a deteriorat deja ca urmare a crizei economice și financiare și pare a fi deosebit de fragilă în ambele regiuni. În cel de-al patrulea trimestru din 2013, rata șomajului în Attica a fost de 28,2 %, în timp ce, în Macedonia centrală, aceasta a fost de 30,3 %[10]. În plus, există o lipsă de oferte de locuri de muncă în ambele teritorii în comparație cu numărul mare de solicitanți de locuri de muncă. Prin urmare, peste 70 % dintre șomeri au fost șomeri pe o perioadă mai mare de 12 luni. În Macedonia centrală, situația tinerilor solicitanți de locuri de muncă este deosebit de dramatică, având în vedere că rata șomajului în rândul tinerilor este de 60,4 %. 25. Ca rezultat al falimentelor întreprinderilor, precum cel al Nutriart S.A., în sectorul economic secundar, economia elenă se află într-un proces de „dezinvestire” (adică își pierde capacitățile de producție). Potrivit OCDE, capitalul fix brut[11] a scăzut cu 20 % în perioada 2008-2013. Concedierile din cadrul Nutriart vor duce la creșterea numărului de solicitanți de locuri de muncă din teritoriu, în timp ce pierderea capacităților de producție aferente falimentului întreprinderii va determina reducerea numărului de locuri de muncă disponibile. Astfel, se poate considera că respectivele concedieri au un efect negativ important asupra economiei locale și regionale. 26. Mai mult, Attica reprezintă 43 % din PIB-ul Greciei, prin urmare impactul închiderii întreprinderilor bazate în această regiune se extinde asupra întregii economii elene. Beneficiari vizați și acțiuni propuse Beneficiari vizați 27. Defalcarea lucrătorilor vizați și a persoanelor care desfășoară o activitate independentă în funcție de sex, naționalitate și grupă de vârstă este următoarea: Categoria || Numărul de beneficiari vizați Sexul: || Bărbați: || 337 || (66,34 %) || Femei: || 171 || (33,66 %) Naționalitatea: || Resortisanți UE: || 501 || (98,62 %) || Resortisanți ai unor țări terțe: || 7 || (1,38 %) Grupa de vârstă: || 15-24 de ani: || 1 || (0,20 %) || 25-29 de ani: || 27 || (5,31 %) || 30-54 de ani: || 439 || (86,42 %) || 55-64 de ani: || 41 || (8,07 %) || peste 64 de ani: || 0 || (0,00 %) 28. Numărul estimat de lucrători vizați și de persoane care desfășoară o activitate independentă care ar trebui să participe în cadrul măsurilor este de 508. 29. Autoritățile elene vor furniza servicii personalizate cofinanțate de FEG unui număr de până la 505 tineri care nu sunt încadrați profesional și nu urmează niciun program educațional sau de formare (NEET), cu vârsta mai mică de 30 ani la data depunerii cererii, dat fiind că toate concedierile menționate la alineatul (8) au loc în regiuni de nivel NUTS 2 din Macedonia centrală (EL12) și din Attica (EL30), care sunt eligibile în cadrul inițiativei „Locuri de muncă pentru tineri”. 30. Numărul total estimat de beneficiari vizați care ar trebui să participe în cadrul măsurilor, inclusiv tinerii NEET, este, prin urmare, de 1 013. Eligibilitatea acțiunilor propuse 31. Serviciile personalizate care urmează să fie furnizate lucrătorilor concediați, persoanelor care desfășoară o activitate independentă a căror activitate a încetat și tinerilor NEET constau în următoarele acțiuni, care se combină pentru a forma un pachet coordonat de servicii personalizate. – Orientare profesională: această măsură de însoțire, care va fi oferită tuturor participanților, cuprinde următoarele etape: 1 Informații oferite tinerilor NEET. Spre deosebire de ceea ce se întâmplă cu cei 508 lucrători vizați, care sunt deja identificați (foști lucrători, furnizori și producători din aval ai NUTRIART), grupul de tineri NEET vizați trebuie încă să fie definit. Printre alte criterii pentru selectarea tinerilor NEET vizați, autoritățile elene vor utiliza manifestarea interesului. În acest scop, ele intenționează să lanseze campanii de informare îndreptate în mod specific către tinerii NEET. 2 Admitere și înregistrare. Prima măsură oferită tuturor participanților (lucrători și tinerii NEET) include informarea acestora cu privire la serviciile disponibile și la programele de formare profesională, precum și cu privire la competențele și formarea profesională necesară. 3 Evaluarea competențelor și documente personale și profesionale. Obiectivul este de a-i ajuta pe lucrători și pe tinerii NEET să-și identifice propriile competențe și oportunitățile legate de propriile lor interese, precum și să stabilească un plan realist de carieră. Evaluarea competențelor implică o consiliere intensivă și personalizată, structurată ca un plan alcătuit din diverse etape, în care lucrătorul și consilierul se concentrează asupra unui anumit aspect (de exemplu oportunități, interese, analiza motivațiilor și a așteptărilor, bariere etc.). În urma acestor evaluări, se realizează un document personal și profesional, care prezintă un rezumat al competențelor participantului, proiectul său individual și un plan de acțiune. 4 Sprijin în vederea căutării unui loc de muncă și orientare profesională. Acestea includ: (1) formare privind aspecte orizontale, cum ar fi dezvoltarea de competențe sociale, adaptarea la situații noi, procesul decizional; (2) asistență în căutarea unui loc de muncă, inclusiv informații privind locurile de muncă disponibile, căutarea, în mod activ, a oportunităților locale și regionale de angajare, tehnici de căutare a unui loc de muncă și formare privind elaborarea de CV-uri și de scrisori de motivare, precum și privind modul în care trebuie să se pregătească un interviu pentru obținerea unui loc de muncă; (3) orientare profesională: consilierii vor furniza orientare profesională lucrătorilor concediați și îi vor îndrepta către ofertele de locuri de muncă specifice. 5 Orientare către încadrarea în muncă. Consilierii îi vor însoți, de asemenea, pe lucrători și pe tinerii NEET pe durata parcursului lor de formare și a punerii în aplicare a planurilor lor individuale de reinserție profesională. 6 Monitorizare. Această etapă asigură o urmărire a participanților pe perioada de șase luni de la sfârșitul perioadei de aplicare a măsurilor. – Formarea profesională, recalificarea și formarea vocațională. Această măsură constă în furnizarea de cursuri de formare profesională pentru lucrători și pentru tinerii NEET care corespund necesităților lor, astfel cum au fost identificate în timpul activității de consultanță profesională, în domenii și în sectoare cu bune perspective de dezvoltare și care corespund unor nevoi recunoscute de pe piața muncii. Cursurile de formare ar putea, de asemenea, să fie completate de stagii. – Servicii de consiliere specifice în ceea ce privește spiritul antreprenorial și dezvoltarea unui incubator de afaceri. Această măsură va consta în servicii de consiliere specifice în ceea ce privește spiritul antreprenorial, concentrate asupra afacerilor „mai puțin tradiționale”, precum și în dezvoltarea unui „incubator” de afaceri. Incubatorul de afaceri este o structură care va oferi o gamă mai specifică și mai cuprinzătoare de consiliere, prin promovarea unuia sau a mai multor clustere de noi afaceri care sunt interconectate, permițând crearea de rețele între participanți și, astfel, acțiunea comună în cadrul mediului de afaceri (rezolvarea problemelor în comun cu o mai mare eficacitate, schimbul de experiență și de bune practici etc.). Această structură este concepută pentru a-i sprijini pe acei antreprenori ale căror afaceri, fiind mai puțin tradiționale, pot beneficia mai mult de pe urma utilizării noilor tehnologii, a abordărilor mai inovatoare etc. Participanții interesați să înființeze o afacere vor beneficia de sprijin și de consiliere generală în ceea ce privește spiritul antreprenorial în cadrul măsurii de orientare profesională. Se estimează că aproximativ 150 dintre participanții la sesiunile de orientare în vederea înființării unei afaceri vor avea o idee proprie de afaceri suficient de matură pentru a permite înființarea unei întreprinderi, însă nu tuturor le vor fi propuse serviciile incubatorului, deoarece acesta este destinat întreprinderilor inovatoare. – Contribuție la înființarea unei întreprinderi: Lucrătorii sau tinerii NEET care înființează propria lor întreprindere vor primi până la 15 000 EUR ca o contribuție pentru acoperirea costurilor de înființare. În Grecia, una dintre dificultățile majore cu care se confruntă antreprenorii care înființează o întreprindere este accesul la finanțare. Din cauza lipsei de numerar, băncile refuză cea mai mare parte a cererilor de împrumut. Această măsură vizează promovarea spiritului antreprenorial prin intermediul acestui sprijin financiar. – Alocații pentru căutarea unui loc de muncă. Pentru a acoperi cheltuielile ocazionate de participarea la măsura de orientare profesională, beneficiarii vor primi câte 50 EUR pentru fiecare zi de participare. În timpul formării, alocația va fi de 7,5 EUR pe oră. – Alocația de mobilitate. Lucrătorii sau tinerii NEET care acceptă un loc de muncă ce implică o schimbare de reședință vor primi o sumă forfetară de 2 000 EUR pentru acoperirea cheltuielilor necesare. 32. Serviciile propuse, descrise aici, constituie măsuri active pe piața forței de muncă în cadrul acțiunilor eligibile definite la articolul 7 din Regulamentul privind FEG. Aceste acțiuni nu țin locul măsurilor pasive de protecție socială. 33. Autoritățile elene au confirmat că niciuna dintre aceste acțiuni nu sunt în responsabilitatea întreprinderilor în temeiul dreptului național sau al unor acorduri colective. Bugetul estimat 34. Costurile totale estimate sunt de 10 160 000 EUR, incluzând cheltuieli pentru servicii personalizate de 9 950 000 EUR și cheltuieli pentru activitățile de pregătire, gestionare, informare și publicitate, control și raportare de 210 000 EUR. 35. Contribuția financiară totală solicitată din FEG este de 6 096 000 EUR (60 % din costurile totale). Acțiuni || Numărul estimat de participanți || Costul estimat per participant (EUR) (*) || Costuri totale estimate (EUR) (**) Servicii personalizate [Acțiuni în temeiul articolului 7 alineatul (1) literele (a) și (c) din Regulamentul privind FEG] Orientare profesională (Consultanță profesională) || 1 013 || 1 246 || 1 262 500 Formarea profesională, recalificarea și formarea vocațională || 1 013 || 2 962 || 3 000 000 Servicii de consiliere specifice în ceea ce privește spiritul antreprenorial și dezvoltarea unui incubator de afaceri || 70 || 2 500 || 175 000 Contribuție la înființarea unei întreprinderi (Granturi pentru desfășurarea de activități independente) || 150 || 15 000 || 2 250 000 Subtotal (a): || – || 6 687 500; (67,21 %) Alocații și stimulente [Acțiuni în temeiul articolului 7 alineatul (1) litera (b) din Regulamentul privind FEG] Alocații pentru căutarea unui loc de muncă || 1 013 || 3 023 || 3 062 500 Alocația de mobilitate || 100 || 2 000 || 200 000 Subtotal (b): || – || 3 262 500; (32,79 %) Activități de pregătire, gestionare, informare și publicitate, precum și activități de control: 1. Activități de pregătire || – || 40 000 2. Gestionare || – || 40 000 3. Informare și publicitate || – || 100 000 4. Control și raportare || – || 30 000 Subtotal (c): || – || 210 000; (2,07 %) Costuri totale (a + b + c): || – || 10 160 000 Contribuție din FEG (60 % din costurile totale) || – || 6 096 000 (*) Pentru a evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Grecia. (**) Totalul nu corespunde din cauza rotunjirilor. 36. Costurile acțiunilor identificate în tabelul de mai jos ca acțiuni în temeiul articolului 7 alineatul (1) litera (b) din Regulamentul privind FEG nu depășesc 35 % din costurile totale ale pachetului coordonat de servicii personalizate. Autoritățile elene au confirmat că aceste acțiuni sunt condiționate de participarea activă a beneficiarilor vizați la activități de căutare a unui loc de muncă sau de formare. 37. Autoritățile elene au confirmat că costurile investițiilor pentru activități independente, demararea de afaceri și preluarea întreprinderilor de către angajați nu vor depăși 15 000 EUR per beneficiar. Perioada de eligibilitate a cheltuielilor 38. Autoritățile elene au început furnizarea serviciilor personalizate către beneficiarii vizați la 30 aprilie 2014. Prin urmare, cheltuielile privind acțiunile menționate la punctul 31 sunt eligibile pentru o contribuție financiară din FEG de la 30 aprilie 2014 până la 30 aprilie 2016. 39. Autoritățile elene au început înregistrarea cheltuielilor administrative pentru implementarea FEG la 31 martie 2014. Prin urmare, cheltuielile privind acțiunile de pregătire, gestionare, informare și publicitate, control și raportare sunt eligibile pentru o contribuție financiară din FEG de la 31 martie 2014 până la 31 octombrie 2016. Complementaritatea cu acțiunile finanțate prin fonduri naționale sau ale Uniunii 40. Autoritățile elene au indicat că contribuția financiară din FEG nu va înlocui acțiuni care sunt obligatorii pentru întreprinderile vizate în virtutea legislației naționale sau a contractelor colective de muncă. 41. Sursa de prefinanțare sau de cofinanțare națională este programul de investiții publice al Ministerului Dezvoltării. 42. Autoritățile elene au indicat că măsurile descrise mai sus care beneficiază de o contribuție financiară din partea FEG nu vor beneficia în același timp de o contribuție financiară din partea altor instrumente financiare ale Uniunii. Procedurile pentru consultarea beneficiarilor vizați sau a reprezentanților acestora sau a partenerilor sociali, precum și a autorităților locale și regionale 43. Autoritățile elene au indicat faptul că pachetul coordonat de servicii personalizate a fost elaborat în consultare cu reprezentanții beneficiarilor vizați și cu sindicatul GSEE[12], precum și cu Confederația elenă a întreprinderilor. În decembrie 2013, cererea propusă a fost discutată în cadrul mai multor reuniuni cu partenerii sociali, care au fost consultați cu privire la diverse aspecte legate de conținutul pachetului integrat de măsuri. Sisteme de gestionare și control 44. Cererea conține o descriere detaliată a sistemului de gestionare și control, care specifică responsabilitățile organismelor implicate. Grecia a notificat Comisiei că organismele care vor gestiona și vor controla contribuția financiară sunt cele care gestionează și controlează finanțarea din Fondul social european (FSE) în Grecia. Autoritatea de coordonare și de control al acțiunilor FSE (EYSEKT) va acționa în calitate de autoritate de gestionare, iar EDEL (Comisia de audit financiar) în calitate de autoritate de control. Angajamente furnizate de statul membru în cauză 45. Autoritățile elene au furnizat toate garanțiile necesare cu privire la următoarele: – principiile egalității de tratament și nediscriminării vor fi respectate în ceea ce privește accesul la acțiunile propuse și punerea lor în aplicare; – cerințele prevăzute în legislația națională și în legislația UE privind concedierile colective au fost respectate; – Nutriart S.A. și-a respectat obligațiile legale aplicabile în cazul concedierilor și a luat măsurile adecvate pentru lucrătorii săi; – Nutriart S.A. a inițiat procedura de faliment, iar decizia relevantă a tribunalului este preconizată până în toamna anului 2014; Nutriart nu intenționează să își reia apoi operațiunile; – acțiunile propuse vor oferi sprijin lucrătorilor individuali și nu vor fi folosite pentru restructurarea întreprinderilor sau a sectoarelor de activitate; – acțiunile propuse nu vor primi sprijin financiar din partea altor fonduri sau instrumente financiare ale Uniunii și se va evita orice fel de dublă finanțare; – acțiunile propuse vor fi complementare cu acțiunile finanțate prin fondurile structurale; – contribuția financiară din partea FEG va fi în conformitate cu normele procedurale și de fond ale Uniunii privind ajutorul de stat. IMPLICAȚIILE BUGETARE Propunerea bugetară 46. FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020[13]. 47. După examinarea cererii în conformitate cu condițiile stabilite la articolul 13 alineatul (1) din Regulamentul privind FEG și luând în considerare numărul de beneficiari vizați, acțiunile propuse și costurile estimate, Comisia propune mobilizarea FEG pentru suma de 6 096 000 EUR, reprezentând 60 % din costurile totale ale acțiunilor propuse, în scopul de a furniza o contribuție financiară pentru cerere. 48. Decizia propusă de mobilizare a FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[14]. Acte aferente 49. În același timp cu prezentarea acestei propuneri de decizie pentru mobilizarea FEG, Comisia va prezenta Parlamentului European și Consiliului o propunere de transfer către linia bugetară relevantă a sumei de 6 096 000 EUR. 50. În același timp cu adoptarea acestei propuneri de decizie de mobilizare a FEG, Comisia va adopta, prin intermediul unui act de punere în aplicare, o decizie privind o contribuție financiară care va intra în vigoare la data la care Parlamentul European și Consiliul adoptă decizia propusă de mobilizare a FEG. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2014/001 EL/Nutriart) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014 – 2020) și de abrogare a Regulamentului (CE) nr. 1927/2006[15], în special articolul 15 alineatul (4), având în vedere propunerea Comisiei Europene, hotărând în conformitate cu procedura stabilită la punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[16], întrucât: (1) Fondul european de ajustare la globalizare (FEG) a fost creat pentru a oferi sprijin lucrătorilor concediați și persoanelor care desfășoară o activitate independentă a căror activitate a încetat ca urmare a modificărilor structurale majore intervenite în practicile comerciale internaționale, generate de globalizare, ca urmare a continuării crizei economice și financiare mondiale abordate în Regulamentul (CE) nr. 546/2009[17] sau ca urmare a unei noi crize economice și financiare mondiale, precum și pentru a le oferi asistență în reintegrarea pe piața muncii. (2) FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului de stabilire a cadrului financiar multianual pentru perioada 2014-2020[18]. (3) La 5 februarie 2014, Grecia a depus o cerere de mobilizare a FEG, motivată de concedierile de la întreprinderea Nutriart S.A. și de la 25 de furnizori și producători din aval: AR.ZIGAS & SIA, precum și de existența unui număr de 24 de persoane care desfășurau o activitate independentă și a căror activitate a încetat, deoarece depindea de întreprinderea principală, și a completat cererea cu informații suplimentare în conformitate cu articolul 8 alineatul (3) din Regulamentul (UE) nr. 1309/2013. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) nr. 1309/2013. (4) În conformitate cu articolul 6 alineatul (2) din Regulamentul (UE) nr. 1309/2013, Grecia a decis să furnizeze servicii personalizate cofinanțate prin FEG și tinerilor NEET. (5) Prin urmare, ar trebui mobilizat FEG pentru a oferi o contribuție financiară în valoare de 6 096 000 EUR ca răspuns la cererea depusă de Grecia, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2014, se mobilizează FEG pentru alocarea sumei de 6 096 000 EUR sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European Pentru Consiliu Președintele Președintele [1] JO L 347, 20.12.2013, p. 855. [2] Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1). [3] În temeiul articolului 3 al treilea paragraf din Regulamentul (CE) nr. 1927/2006. [4] Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1). [5] Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34). [6] În sensul articolului 3 litera (a) din Regulamentul privind FEG. [7] În sensul articolului 3 litera (b) din Regulamentul privind FEG. [8] Nutriart S.A. a inițiat procedura de faliment la 21 iunie 2013. [9] În Grecia, pragul sărăciei este de 5 508 EUR pe persoană pe an (pentru persoane fizice) și de 11 986 EUR pentru gospodării formate din doi adulți și doi copii cu vârste de până la 14 ani. [10] Sursă: ELSTAT. Sondajul privind forța de muncă din cel de-al patrulea trimestru din 2013. [11] Formarea brută de capital fix (FBCF) este definită în conturile naționale ca achiziții minus cedări de active fixe produse, și anume active destinate utilizării în producția de alte bunuri și servicii pentru o perioadă de mai mult de un an. [12] Confederația elenă a lucrătorilor eleni (GSEE). [13] JO L 347, 20.12.2013, p. 884. [14] JO C 373, 20.12.2013, p. 1. [15] JO L 347, 20.12.2013, p. 855. [16] JO C 373, 20.12.2013, p. 1. [17] JO L 167, 29.6.2009, p.26. [18] JO L 347, 20.12.2013, p. 884.